हिसार उपचुनाव जनमत संग्रह साबित होगा : केजरीवाल  
अन्ना हजारे पक्ष के वरिष्ठ सदस्य अरविंद केजरीवाल ने कहा कि टीम अन्ना हिसार उपचुनाव को जन लोकपाल विधेयक पर जनमत संग्रह के रूप में देख रही है।
गांधीवादी अन्ना हजारे पक्ष के वरिष्ठ सदस्य अरविंद केजरीवाल ने रविवार को कहा कि टीम अन्ना हिसार लोकसभा उपचुनाव को जन लोकपाल विधेयक पर एक जनमत संग्रह के रूप में देख रही है।  हिसार में भ्रष्टाचार विरोधी आंदोलन के समर्थन में और कांग्रेस पार्टी के विरोध में शनिवार से अभियान चला रहे केजरीवाल ने कहा, "हम हिसार लोकसभा उपचुनाव को जन लोकपाल विधेयक पर एक जनमत संग्रह के रूप में देख रहे हैं। हिसार निर्वाचन क्षेत्र के चुनाव परिणाम तक हमें प्रतीक्षा करनी चाहिए।" उन्होंने कहा, "यहां के लोग अन्ना हजारे के आंदोलन को जबर्दस्त समर्थन दे रहे हैं।"  कांग्रेस के एक वरिष्ठ नेता द्वारा हिसार चुनाव को राष्ट्रीय स्तर का महत्व न देने वाले बयान पर प्रतिक्रिया देते हुए केजरीवाल ने कहा, "हिसार उपचुनाव यदि महत्वपूर्ण नहीं है तो मैं सोचता हूं कि यह हिसार के मतदाताओं का अपमान है।" उन्होंने कहा, "हिसार के मतदाताओं को यह देखना चाहिए कि कांग्रेस खुले तौर पर कह रही है कि उसे उनके वोटों की जरूरत नहीं है। इस पर लोगों को कांग्रेस को मत क्यों देना चाहिए?"  ज्ञात हो कि हिसार सीट के लिए 13 अक्टूबर को मतदान होना है और इसका परिणाम 17 अक्टूबर को घोषित किया जाएगा। राज्य के पूर्व मुख्यमंत्री और हिसार से सांसद भजनलाल की गत जून में मृत्यु हो जाने पर यहां उपचुनाव कराया जा रहा है।  इस सीट के लिए त्रिकोणीय मुकाबला माना जा रहा है। हरियाणा जनहित कांग्रेस (हजकां) और भजनलाल के पुत्र कुलदीप बिश्नोई, इंडियन नेशनल लोकदल (इनोले) के अजय चौटाला और यहां से तीन बार सांसद रह चुके कांग्रेस के जय प्रकाश के बीच कड़ा मुकाबला है।